Bernardino Poccetti: *San Filippo Benizi converte due peccatrici* (Den hl. Filippo Benizzi omvender to syndere), freske i Santissima Annunziata i Firenze
**Filippo Benizi** eller **Benizzi** (født 15. august 1233 i Oltrarno i Firenze i Italia, død 22. august 1285 i Todi) var en italiensk servittmunk og bekjenner. Han var servittordenens ordensgeneral fra 1267 til sin død. Filippo Benizi æres som helgen i den katolske kirke. Hans festdag feires den 22. august.

Liv og virke
------------

### Bakgrunn

Filippo Benizi kam fra en adelsfamilie i Firenze. Han studerte filosofi i Paris og fysikk og medisin i Padova og avla doktorseksamen ved 20 års alder. Allerede i ung alder viste han stor omsorg for fattige og syke.

Straks etter at han var vendt tilbake til Firenze gikk han i messen i servitterordenens kirke. Under bønn uttrykte han en lengten etter å tre inn i servittenes orden. Han trådte inn i 1254.

### Prest, ordensgeneral

Med tiden ble hans høye utdannelse kjent, og han ble presteviet i 1259 og utsett til assistent for ordensgeneralen. Da denne døde i 1267, ble Filippo valgt til etterfølger. Han bidro til ordenens ubredelse, slik at det snart var ordensprovinser i Italia, men dessuten i Polen og Ungarn.

Han omformulerte ordenens regel og grunnla sammen med Giuliana Falconieri en kvinnelig gren av ordenen, de såkalte *Mantellate*.

Han ble invitert som ordenssuperior til konklaven i Viterbo, som pågikk i over to år fra og med 1268. Karrdinalene klarte ikke å enes noe hvem som skulle bli den neste pave, og Benizi var invitert til å formidle mellom de forskjellige partier. Etter en tid, i 1271, ble han selv en av kandidatene. Men han ønsket å leve i avskilthet og flyktet derfra. Han skal ha holdt seg i skjul i Bagni San Filippo inntil konklaven hadde valgt Gregor X (1271–1276) til pave.

Noen år senere avstod han også bispestolen i Firenze. I 1274 deltok han på det andre konsil i Lyon der han gjorde et meget godt inntrykk ved sin veltalenhet.

Filippo Benizi døde i 1285 i Todi og ble gravlagt i servittkirken der. Han ble kanonisert i 1671 av pave Klemens X.

Referanser
----------

1. 1 2   www.treccani.it, besøkt 27. juni 2018[Hentet fra Wikidata]
2. ↑   MAK, oppført som Filip Benicjusz, PLWABN-ID 9810633495105606[Hentet fra Wikidata]
3. ↑   opac.vatlib.it, oppført som Philippus Benitius, VcBA-ID 495/27745[Hentet fra Wikidata]
4. ↑   GCatholic.org, GCatholic person ID 54594[Hentet fra Wikidata]
5. ↑   Ökumenisches Heiligenlexikon, oppført som Philippus Benitius, Ökumenisches Heiligenlexikon ID P/Philippus\_Benitius.htm[Hentet fra Wikidata]

Litteratur
----------

* Farmer, David Hugh, *The Oxford Dictionary of Saints*. 3rd ed. Oxford: Oxford University Press 1992. ISBN 0-19-283069-4
* *The Book of Saints: A Dictionary of Servants of God*. 6th ed. London: Cassell 1994. ISBN 0-304-34357-9
* Tylenda, Joseph N. *The Pilgrim's Guide to Rome's Principal Churches*. Collegeville, Minnesota: The Liturgical Press 1993. ISBN 0-8146-5016-3

Eksterne lenker
---------------

* (en) Saint Philip Benizi – kategori av bilder, video eller lyd på Commons

  


|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** LCCN **·** ISNI **·** SUDOC **·** ULAN
 |